Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ К. В. Къэбэрдей-Балъкъэр Республикэм и Парламентыр илъэс 25-рэ зэрырикъум теухуа и хъуэхъу
Къэбэрдей-Балъкъэрым и цIыхухэу пщIэ зыхуэсщIхэ!
ПIалъэ гъуэзэджэмкIэ — Къэбэрдей-Балъкъэр Республикэм и Парламентыр къызэрызэрагъэпэщрэ илъэс 25-рэ зэрырикъумкIэ сынывохъуэхъу.
Парламентым 1993 гъэм хаха и япэ зэхуэсыгъуэм зэхъуэкIыныгъэхэм я лъэхъэнэ гугъум къыпхуэмылъытэным хуэдиз Iуэху хищIыхьащ цIыхубэм я властыр зэтегъэувэнымрэ абы зегъэужьынымрэ, республикэм мамырыгъэмрэ зэгурыIуэныгъэмрэ щыгъэбыдэным, ди цIыхубэр зэкъуэгъэувэным. Абы и лэжьэкIэм дэ законхэр гъэхьэзырыным къыдэкIуэу, цIыхубэм я сэбэп зыхэлъхэр хъумэным, ди цIыхухэр махуэ къэс зыхуейхэм ятелэжьэным дыхуигъэсащ.
Иджыпсту шэч лъэпкъ къытедмыхьэжу жытIэ хъунущ ипэжыпIэкIэ тэмэму лажьэ, урысей, дунейпсо фIыгъуэхэмрэ хабзэхэм-рэ зи лъабжьэ законодательнэ орган нэс Къэбэрдей-Балъкъэрым зэрыщызэтеувар. Парламентым къалэнышхуэ егъэзащIэ республикэм къыпэщыт Iуэху псори дэгъэкIынымкIэ. БлэкIа илъэсхэм ди парламентархэм куэд ялэжьащ закон купщIафIэхэр гъэхьэзырынымкIэ. Гъэ къэс депутатхэм я зэфIэкIымрэ жэуаплыныгъэмрэ, апхуэдэу абыхэм къащтэ законхэм я фIагъым хохъуэ.
Парламентым и депутатхэм фIыщIэ яхузощI тэмэму къызэрыддэлажьэм, ди цIыхубэм я гъащIэм пыщIа Iуэху нэхъыщхьэхэм егупсысауэ зэрыбгъэдыхьэм пап-щIэ.
Шэч къытесхьэркъым, дызэщIыгъуу дызэдэлажьэурэ, дэ сыт хуэдэ гугъуехьхэри къызэрызэднэкIынум, Къэбэрдей-Балъкъэрым къэкIуэн дахэ, абы и цIыхухэм мамырыгъэрэ ефIэкIуэныгъэр къазэрыхузэдгъэпэщынум.
